## El 96,58 % de l’alumnat de 3 anys d’Infantil aconseguix plaça en les primeres opcions sol·licitades en el procés d’admissió

*** La novetat d’enguany és que les famílies han pogut triar el mateix centre dos vegades amb diferent llengua base
* En la Comunitat Valenciana el 50,72 % de les aules d’Infantil 3 anys la llengua base serà castellà i el 49,28 % en valencià**

La Conselleria d’Educació, Cultura, Universitats i Ocupació ha publicat este dimecres les llistes definitives d’admissió d’Infantil i Primària per al curs 2025-2026. El 96,58 % de l’alumnat de 3 anys d’Infantil ha aconseguit plaça en el centre educatiu sol·licitat en les primeres opcions. Este percentatge és similar al de l’any passat en el qual el 96,44 % de l’alumnat de 3 anys d’Infantil va aconseguir plaça en el centre educatiu sol·licitat en primera o segona opció.

Amb la consulta de la llengua base feta entre el 25 de febrer i el 4 de març, les famílies han pogut triar la llengua principal en la qual volen que estudien els seus fills. No obstant això, en el cas dels alumnes de tres anys, esta elecció havia de realitzar-se en el procés d’admissió a través d’[adminova.gva.es](https://portal.edu.gva.es/adminova/). D’esta manera, les famílies han pogut triar el mateix centre dos vegades amb diferent llengua base (valencià i castellà), tal com s’explicava en la plataforma al fer els tràmits. Així, la recollida de dades s’ha ampliat a quatre opcions, que en la majoria dels casos corresponen a dos centres sol·licitats en les dos llengües.

Després del procés d’admissió, en les unitats d’Infantil 3 anys de les zones valencianoparlants es catalogaran 996 unitats en Llengua Base Valencià (56,43 % del total) i 769 unitats en Llengua Base Castellà (43,57 % del total). Per la seua part, en les zones castellanoparlants es catalogaran 258 unitats en Llengua Base Castellà (99,23 % del total) i 2 unitats en Llengua Base Valencià (0,77 % del total).

D’esta manera, després de l’elecció de les famílies en la Comunitat Valenciana, el 50,72 % de les unitats d’Infantil 3 anys la llengua base serà castellà i el 49,28 % de les unitats en valencià, uns percentatges que reflectixen l’equilibri de les dos llengües en la Comunitat Valenciana i que són similars als que va llançar la consulta de la llengua base, encara que de manera inversa.

Per províncies, un 97,51 % dels xiquets de 3 anys d’Alacant ha obtingut plaça en el centre educatiu sol·licitat en estes quatre opcions, el 96,07 % en la província de València i el 95,85 % en la de Castelló. Així mateix, el 97,59 % de l’alumnat de 1r d’Infantil ha aconseguit plaça en algun dels centres sol·licitats durant el procés d’admissió.

En total són 27.681 els xiquets que començaran etapa escolar en 1r d’Infantil en el curs 2025-2026, als quals se sumaran els 6.476 alumnes que este curs ja han començat en aules de 2 anys i passen automàticament a les classes de 3 anys. Per províncies, a València són 14.426 alumnes nous, als quals se sumen 2.545 que passen directament d’aules de 2 anys; a Alacant són 10.328 alumnes, als quals se sumen 2.774 que passen directament d’aules de 2 anys; i a Castelló són 2.927, als quals se sumen 1.157 que s’incorporen directament de les aules de 2 anys.

**Els col·legis més demandats**

Els col·legis més sol·licitats en la Comunitat Valenciana, en relació amb els llocs oferits, han sigut CEIP Luis Vives (València); CEIP Vivers (València); CEIP Humanista Mariner (València); Centre Privat Hermes Sociedad Cooperativa Valenciana (València); Centre Privat Sagrado Corazón de Jesús -Esclavas- (València); Centre Privat Nuestra Señora del Pilar (València); CEIP La Condomina (Alacant); Centre Privat d’Educació Infantil Guppydos (València); Centre Privat Sagrado Corazón Hermanos Maristas (València); i CEIP Censal (Castelló de la Plana)

En la província d’Alacant els tres primers centres en nombre de sol·licituds respecte a l’oferta han sigut el CEIP La Condomina (Alacant); Centre Privat San Rafael-Salesians (Elx); i CEIP Ferrández Cruz (Elx).

En la província de Castelló els tres primers són el CEIP Censal (Castelló de la Plana); Centre Privat Fundació Flors (Vila-real) i Centre Privat Virgen del Carmen (Vila-real).

Finalment, en la província de València els tres primers centres en nombre de sol·licituds davant de l’oferta presentada són CEIP Luis Vives (València); CEIP Vivers (València); i CEIP Humanista Mariner (València).

**Matrícula**

Després de la publicació de les llistes definitives, les famílies hauran de fer la matrícula telemàtica en [adminova.gva.es](https://portal.edu.gva.es/adminova/) del 18 al 27 de juny, mentres que qui vullga fer-ho de manera presencial ho farà del 18 de juny al 2 de juliol.

Fecha: 18/06/2025